Armoede en rykdom na aanleiding van ’n Ou-Testamentiese perspektief : ’n analogiese en etiese interpretasie van die Josefverhaal
AFRIKAANSE OPSOMMING: “Ethical conduct is about doing the right things the right way; not that the ends justify the means, but also simply doing the right thing, it did not matter what the outcomes were.” (Khoza, 2016) Die konteks van Suid‐Afrika verwag dat verskillende vrae oor etiek en etiese gedrag gevra word. In 2016 is Suid‐Afrikaaners deur studente gevra oor die verhoging van studentegelde en die beperking van die geleentheid vir hoër onderwys. Die konteks van Suid‐Afrikaners is oorweldig deur armoede en die kwessie van armoede kan nie meer net beantwoord word deur na die grondwet van Suid‐Afrika te verwys nie, maar het ’n etiese antwoord nodig. Hierdie studie wil die etiese vrae aanspreek deur die Bybel as 'n riglyn vir etiese deugde te gebruik. Die geskiedenis van Suid‐Afrika het egter getoon dat etiese gedrag wat in die Bybel gereflekteer word, onverantwoordelik gebruik kan word. Hierdie studie gebruik 'n anologiese perspektief om te argumenteer dat deur die wêreld van die teks en kontemporêre konteks so duidelik as moontlik te definieer, 'n verantwoordelike hermeneutiek ontwikkel kan word om vanuit die teks in die kontemporêre konteks van Suid‐Afrika te reageer. ’n Hermeneutiek wat beide die literêre en historiese dimensies van die Ou Testament gebruik, kan moontlik 'n meer verantwoordelike etiek verseker. Teen hierdie agtergrond sal die huidige studie die etiese deugde, versoening en voorsiening, met betrekking tot armoede en rykdom vanuit die Josef‐verhaal in Genesis 37‐50 ontwikkel.